李方叔新宅
作者：蘇轍
朝代：宋

paragraphs: 我年七十無住宅，斤斧登登亂朝夕。
兒孫期我八十年，宅成可作十年客。
人壽八十知已難，從今未死且盤桓。
不如君家得衆力，咄嗟便了三十間。
李君雖貧足圖史，旋鑿明窗安凈几。
閉門但辦作詩章，好事時來置樽俎。
我恨年來不出門，不見君家棟宇新。
心安即是身安處，自揣頭顱莫問人。